Amcu-staking: Platinummyne waarsku verskaffers | Maroela Media
Oormagkennisgewings word uitgereik in omstandighede waarteen niemand voorsorg kan tref nie en wat die nakom van verpligtinge onmoontlik maak.
"Ek kan bevestig dat ons oormagkennisgewings aan sommige van ons verskaffers gestuur het," het Mpumi Sithole, 'n woordvoerder van Amplats, gesê.
Sy het gesê dat van die maatskappy se verskaffers steeds in staat is om goedere en dienste soos normaalweg te verskaf, en dat hulle nie kennisgewings ontvang het nie.
Die SAUK het Woensdag berig dat Lonmin ook oormagkennisgewings aan 13 van sy verskaffers gestuur het.
"Meeste van die verskaffers voel die volle impak van die staking. Hulle kan nie tans aan die myn goedere verskaf nie, aangesien ons, weens die feit dat ons nie myn nie, nie bestellings plaas nie" het Mpho Mochekela, 'n goederebestuurder by Lonmin, aan die uitsaaier gesê.
Mynbase het verlede week aangekondig dat die staking reeds tot 'n verlies van R10 miljard gelei het.
Amcu-lede staak al sedert 23 Januarie by Lonmin, Amplats en Impala Platinum (Implats). Hulle dring aan op 'n intreevlaksalaris van R12 500. Amcu het die loonaanbod van 9% verwerp. Die maatskappye het Amcu se gewysigde eis, dat die R12 500 oor vier jaar behaal kan word, verwerp. – SAPA